Actualització dades COVID a Carcaixent
11 de febrer de 2021

Carcaixent

En la reunió setmanal que el Departament de Salut i a la que ha assistit la regidora de Salut, Teresa Oliver, s’han actualitzat les dades de la comarca en la que continua la baixada progressiva de casos a la localitat. Tot i la provisionalitat de les dades, a Carcaixent a data de 10 febrer hi han 133 casos actius (front els 234 de fa una setmana), que situen la incidència en 659 casos per 100.000 habitants xifra que se situa per davall de la mitjana autonòmica que a dia de hui està en 879 casos.

Des de Salut Pública s’ha insistit que, encara que la tendència és positiva i ha baixat la pressió hospitalària, la situació a les UCI’s continua sent preocupant per la qual cosa no s’ha de baixar la guàrdia i complir amb totes les mesures sanitàries.

Respecte al procés de vacunació, esta setmana s’ha començat la vacunació del personal i persones usuàries de la Residència Verge d’Aigües Vives, a les que se les va administrar la primera dosi de Pfizer a persones no positiu en COVID o que feia 15 dies que havien passat la malaltia. En tres setmanes se’ls administrarà la segona dosi i durant els propers dies s’anirà completant amb la primera a les persones que falten.

Per altra banda, Salut Pública ja informat que en la setmana del 15 al 21 de febrer, començarà el procés de vacunació al Centre de Dia i el Centre Ocupacional el Clot i les persones gran dependents que estan a casa i als seus cuidadors/es principals. També està previst que comence la vacunació a les persones majors de 90 anys, a les quals s’anirà avisant directament des del Centre de Salut per concertar el dia de la vacunació en el mateix centre o desplaçar-se el personal sanitari al domicili si fora necessari.

Recordatori mesures vigents

Des del consistori es vol recordar que es mantenen les mesures relatives als encontres socials i familiars. Així, en espais d'ús públic, tant tancats com a l'aire lliure, la permanència de grups de persones queda condicionada al fet que no se supere el nombre màxim de dues persones, llevat que es tracte de persones convivents. Pel que fa als domicilis i espais d'ús privat, tant a l'interior com a l'exterior, es permeten únicament les reunions familiars i socials de persones que pertanyen al mateix nucli o grup de convivència.

S'exceptuen d'estes limitacions les activitats no professionals relacionades amb la criança i la cura, com l'atenció i l'acompanyament a persones menors d'edat, persones majors, en situació de dependència, amb diversitat funcional o en situació de vulnerabilitat especial, la convivència alterna de fills i filles amb els progenitors o progenitores no convivents entre ells i l'acollida familiar de persones menors d'edat en qualsevol de les tipologies.

A més, també se n'exceptuen les reunions de persones amb un vincle matrimonial o de parella que viuen en domicilis diferents, o de les persones que viuen soles, que poden formar part d'una altra única unitat de convivència, i que formen una unitat de convivència ampliada. No obstant això, cada unitat de convivència ampliada només pot integrar una única persona que visca sola, i la persona que visca sola pot formar part exclusivament d'una unitat de convivència ampliada durant tot el període de vigència de la mesura.

No estan incloses en les limitacions previstes a les reunions les activitats laborals, les institucionals, les de transport i les dels centres docents.

D'altra banda, també es mantenen les limitacions a l'entrada i a l'eixida de la Comunitat Valenciana, que, per tant, continuen restringides als desplaçaments justificats adequadament. Així mateix, es prorroga la limitació a la llibertat de circulació de les persones en horari nocturn entre les 22.00 i les 06.00 hores en tot el territori de la Comunitat Valenciana.